บังคับคดีดึง‘เคทีซี’ตั้งโต๊ะไกล่เกลี่ยหนี้
กรมบังคับคดีจับมือ &#8220;เคทีซี&#8221; จัดงานมหกรรมไกล่เกลี่ยหนี้จูงใจเงื่อนไขพิเศษลดดอกเบี้ยให้ 100%
14 พ.ย. 2555

กรมบังคับคดีจับมือ “เคทีซี” จัดงานมหกรรมไกล่เกลี่ยหนี้จูงใจเงื่อนไขพิเศษลดดอกเบี้ยให้ 100% 
น.ส.ทรงพร วิไลลักษณ์ หัวหน้าศูนย์ไกล่เกลี่ย กรมบังคับคดี เปิดเผยว่า กรมบังคับคดีได้ร่วมมือกับ บริษัท บัตรกรุงไทย (เคทีซี) จัดงานมหกรรมไกล่เกลี่ยชั้นบังคับคดีขึ้นเป็นครั้งแรก โดยกรมบังคับคดีได้จัดทำหนังสือเชิญลูกหนี้ของบัตรเครดิตกรุงไทย (เคทีซี) ที่ถูกศาลสั่งบังคับคดี อายัดเงินเดือน โบนัส ฯลฯ ซึ่งมีอยู่ประมาณ 1,500 คน ให้มาเจรจาไกล่เกลี่ยหนี้เพื่อยุติคดี 
น.ส.ทรงพร กล่าวว่า จากการตรวจสอบเบื้องต้นพบว่าลูกหนี้แต่ละรายมียอดหนี้ตั้งแต่หมื่นบาทจนถึงหลักแสนบาท 
ทั้งนี้ กรมบังคับคดีจะเปิดไกล่เกลี่ย 2 รอบ ที่ลานอเนกประสงค์ ชั้น 1 กรมบังคับคดี รอบแรกในวันที่ 17 พ.ย.นี้ และรอบที่สองในวันที่ 1 ธ.ค.นี้ โดยจะมีการไกล่เกลี่ยรอบละ 750 คน โดยตั้งเป้าหมายว่าจะมีลูกหนี้เข้ามาเจรจาไกล่เกลี่ยกว่า 80% โดยบริษัทบัตรกรุงไทย ได้ให้เงื่อนไขการลดหนี้พิเศษ รวมทั้งลูกหนี้มีโอกาสได้ลดดอกเบี้ยสูงสุดถึง 100% เพื่อจะแก้ไขปัญหาหนี้ 
หลังจากนี้ กรมบังคับคดีมีนโยบายที่จะรวมมือกับธนาคารของรัฐเช่น ธนาคารออมสิน และธนาคารอาคารสงเคราะห์ (ธอส.) ต่อไป